skyddskår
Skyddskår, (sv., af skydd 'beskyttelse' og kår, samme ord som da. korps), borgerligt beskyttelsesværn i Finland, som opstod under storstrejken i 1905, da en national garde opsplittedes i røde garder og borgerlige skyddskår, også kaldet de hvide. I 1917 kom det igen til en konfrontation, og under Den Finske Borgerkrig i 1918 fik skyddskårene status af regeringstropper. Efter krigen fik de kommandostruktur uafhængigt af den nyskabte hær. De så sig som forsvarere af en borgerlig samfundsorden. Dele af skyddskårene var dog stærkt facistisk inficerede og forsøgte i 1932 forgæves at tage magten (se Lappobevægelsen). Da Sovjetunionen i 1939 udløste Vinterkrigen, udgjorde skyddskårene en stor, veltrænet reserve, ca. 126.000 mand i 1940. De blev forbudt iht. våbenstilstandsaftalen i 1944.